Die Derke das sin schlechte Fetze  Un han ganz spassige Gesetze.  Dort darf zum Beispiel jeder Mann  Zwee, drei, vier, finf, sechs Weiber han,  Jo, wer Spaß hat un Gefalle  Der derf sogar e Dutzend halle,  Korzum! Dort herrscht noch frank un frei  Die Viel- un Masseweiberei.    Das 'heert dort so zur Religion  Un newebei zum  feine Ton.  Bei uns gäbs Bolles dodefor  Un zwar geheerig: zwee, drei Johr!  An so Gesetze kammers merke,  Was das for Vechel sin die Derke  Un was dort noch bei Volk un Ferscht  E schlimmer Lebenswandel herrscht.    Gottlob! Daß meer kee Derke sin!  Un trotzdem! Wann ich ehrlich bin  Un stell mer klor un deitlich vor,  Ich selber wär als Derk gebor  Un hätt gemietlich un bequem  E Harem so bei mir deheem  - Ich wollt so ganz bescheide sin  -  Mit höchschtens finf, sechs Weiber drin  Un lauter liebe Pfälzer Engel,  Hibsch, luschtig, flott un ohne Mängel,  Wo jedi prima koche kennt,  Do wär ich in meim Element,  Wo ich mich glicklich fihle dät  Wie in der ewig Seligkeet.    Drum wann als in de Bicher steht,  Die Derke wären dumm un bleed,  Das glaaw ich nit, das is nit wohr,  Die sin sogar recht hell un klor  Un die Gesetze vun de Derke  Sin wohre Kunscht- un Meeschterwerke  Un 's bringt ehm allerhand Gewinn  Uf dere Welt e Derk zu sin,  Weil dort sich jeder Mann  E flotter Harem halle kann  Nit bloß der Sultan un die Reiche,  Nee, kleene Leit wie meinesgleiche.  Das Glick is eenfach kolossal  Bei alle Leit dort iwerall.    Un wammer sich dann iwerlet,  Was ehm als Chrischtemann entgeht,  Was mer verhoppaßt Johr um Johr  Un was ehm alles geht verlor